AMATA คาดสรุปขายจีนล็อตใหญ่กว่าพันไร่ช่วงครึ่งปีหลัง 59
AMATA เผยเจรจาขายที่ดินให้ลูกค้าต่างชาติเพียบ คาดสรุปขายจีนล็อตใหญ่กว่าพันไร่ช่วงครึ่งปีหลัง 59 โดยปีนี้ตั้งเป้ายอดขายที่ดินในนิคมอุตสาหกรรมในเครือเติบโตขึ้น 20% จากปีก่อน ตั้งงบลงทุนรวมทั้งกลุ่มไว้ 6.5 พันล้านบาท ซึ่งส่วนใหญ่จะใช้ในการลงทุนในเวียดนามราว 5 พันล้านบาท และที่เหลืออีก 1.5 พันล้านบาทใช้ลงทุนในประเทศไทย
23 ก.พ. 2559

นายวิบูลย์ กรมดิษฐ์ กรรมการและประธานเจ้าหน้าที่การตลาด บริษัท อมตะ คอร์ปอเรชัน จำกัด (มหาชน) หรือ AMATA เปิดเผยว่า บริษัทอยู่ระหว่างเจรจากับลูกค้าหลายราย ซึ่งเป็นชาวจีนทั้งหมดเพื่อขายที่ดินกว่า 1,000 ไร่ คาดว่าจะได้ข้อสรุปในช่วงครึ่งปีหลังนี้ และยังมีการเจรจากับลูกค้าชาวญี่ปุ่น ยุโรป และสหรัฐฯ อีกหลายรายเพื่อขายที่ดินรวมราว 100 ไร่ รวมถึงอยู่ระหว่างการเจรจากับลูกค้าชาวจีน จำนวน 2 ราย ในการขายที่ดินจำนวนรวม 120 ไร่ที่น่าจะได้ข้อสรุปเร็วๆ นี้
ทั้งนี้ ในช่วงที่ผ่านมาลูกค้าหลายรายได้เซ็นสัญญาแสดงเจตจำนงแล้ว คาดว่าจะสามารถขายได้ในเร็วๆนี้ ขณะที่ปัจจุบันบริษัทมีที่ดินในประเทศไทย ที่อยู่ระหว่างการพัฒนาอีกราว 10,000 ไร่ แบ่งเป็น อมตะนคร จำนวน 6,700 ไร่ ,อมตะซิตี้ จำนวน 3,500 ไร่
โดยในปีนี้บริษัทตั้งเป้ายอดขายที่ดินในนิคมอุตสาหกรรมในเครือเติบโตขึ้น 20% จากปีก่อนที่มียอดขายราว 960-1,000 ไร่ โดยจะมาจากการขายที่ดินในอมตะซิตี้เป็นส่วนใหญ่
ขณะที่บริษัทจะมีการปรับราคาขายที่ดินใหม่ แบ่งเป็น อมตะซิตี้ ปรับเพิ่มเป็น 3.6-3.7 ล้านบาท/ไร่ จากเดิมอยู่ที่ 3.2 ล้านไร่ และอมตะนคร ปรับเพิ่มเป็น 6 ล้านบาท/ไร่ จากเดิม 4 ล้านบาท/ไร่ เนื่องจากเป็นไปตามการประเมินราคาที่ดินใหม่ของกรมที่ดินที่ได้มีการปรับราคาขึ้นทั้งหมด ซึ่งปัจจุบันสัดส่วนลูกค้ายังมาจากประเทศญี่ปุ่น 61% ,ไทย 10% และจีน 7% ที่เหลืออื่นๆ
พร้อมกันนี้ยังมองโอกาสขายสินทรัพย์เข้ากอง REIT โดยจะเป็นทั้งโรงงานและออฟฟิตให้เช่า ซึ่งอยู่ระหว่างการพิจารณาแนวทางว่าจะนำสินทรัพย์ขายเข้ากองเดิม หรือจัดตั้งกองใหม่ และจำนวนพื้นที่คาดว่าน่าจะได้เห็นภายในปีนี้
ขณะที่มองว่าภาพรวมการลงทุนในปีนี้ได้รับอานิสงส์จากการลงทุนของภาครัฐที่จะช่วยส่งเสริมให้ยอดขายที่ดินของบริษัเพิ่มขึ้นด้วย อีกทั้งแม้จะอยู่ในช่วงที่เศรษฐกิจอยู่ในภาวะชะลอตัว ทำให้กระทบต่อการลงทุนบ้าง แต่บริษัทเชื่อว่าเป็นจังหวะโอกาสภาคธุรกิจที่จะมองหาที่ดินเพื่อรองรับการขยายฐานการผลิตไว้ก่อน โดยเฉพาะอุตสาหกรรมรถยนต์ การเกษตร และยาง ซึ่งประเทศไทยถือว่ามีศักยภาพที่ดี เป็นศูนย์กลางด้านโลจิสติกส์ในภูมิภาค น่าจะดึงดูดนักลงทุนต่างชาติให้เข้ามาลงทุนได้มากพอสมควร
ส่วนในปีนี้บริษัทตั้งงบลงทุนรวมทั้งกลุ่มไว้ 6.5 พันล้านบาท ซึ่งส่วนใหญ่จะใช้ในการลงทุนในเวียดนามราว 5 พันล้านบาทเพื่อพัฒนาสาธารณูปโภคเพื่อรองรับการพัฒนาที่ดิน โดยปัจจุบันมีพื้นที่หลือรอการพัฒนาราว 1.3 หมื่นไร่ และที่เหลืออีก 1.5 พันล้านบาทใช้ลงทุนในประเทศไทย
นอกจากนั้น ในอนาคตบริษัทมีเป้าหมายที่จะเพิ่มสัดส่วนรายได้ประจำ หรือบริการด้านสาธารณูปโภคเป็น 80% และรายได้จากการขายที่ดิน 20% จากปัจจุบัน 40:60 ตามลำดับ เนื่องจากเห็นว่าจะเป็นการเติบโตแบบยั่งยืน และสม่ำเสมอ ประกอบกับในอนาคตจะมีธุรกิจใหม่เข้ามา แต่ยังไม่สามารถเปิดเผยรายละเอียดได้ เบื่องต้นก็มีการศึกษาทั้งในประเทศพม่า ลาว กัมพูชา เพื่อดูความเหมาะสมทางธุรกิจของแต่ละประเทศ  อีกทั้งนอกจากจะมีการขายที่ดินแล้ว ยังมองการปล่อยให้เช่าที่ดินอีกด้วย
           
 